Annan konfyans dan lasazes Bondye pour ou ganny lavi | Mesaz Labib
Lasazes Bondye ki donn gidans dan lavi
Dan liv Proverb i annan bann konsey enspire, laplipar in ganny ekrir par Salomon, i donn gidans dan lavi toulezour
ESKI Zeova i en Dirizan saz? En fason pour konn larepons sa kestyon i kan ou egzamin bann konsey ki i donnen. Eski i marse? Si i ganny aplike, eski lavi pou vin pli meyer e fer plis sans? Lerwa Salomon ki ti byen saz ti ekrir plizyer santenn proverb. Zot tous preski tou laspe dan lavi. Egzamin serten legzanp.
Annan konfyans dan Bondye. Konfyans i vreman enportan pour annan en bon relasyon avek Zeova. Salomon ti ekrir: “Met ou konfyans dan Zeova avek tou ou leker e pa apiy lo ou prop konprenezon. Dan tou ou semen pran li an konsiderasyon, e li i pou fer drwat ou bann santye.” (Proverb 3:5, 6) Demontre konfyans dan Bondye par rod son gidans e obeir li, i azout bokou valer avek lavi. Bann dimoun ki met konfyans dan Zeova i rezwir son leker e i donn Zeova en larepons pour bann kestyon ki Satan son adverser in souleve.—Proverb 27:11.
Annan lasazes dan lafason ou tret lezot. Plis ki zanmen oparavan, konsey Bondye pour bann msye, madanm ek zanfan i vreman apropriye ozordi. Bondye i konsey bann msye pour “trouv lazwa avek madanm [zot] zenntan” ki vedir ki zot devret reste fidel avek zot madanm. (Proverb 5:18-20) Dan liv Proverb, bann madanm ki’n marye i kapab trouv deskripsyon en madanm debouryer ki son msye ek son zanfan i admir li en kantite. (Proverb sapit 31) Bann zanfan i ganny gidans pour obeir zot paran. (Proverb 6:20) Sa liv i osi montre ki lanmitye i vreman enportan akoz en dimoun ki kontan reste tousel i kapab vin egois. (Proverb 18:1) Zanmi i kapab annan bon ouswa move lenfliyans lo nou, alor nou bezwen byen swazir nou zanmi.—Proverb 13:20; 17:17.
Pran swen avek ou lekor dan en fason saz. Dan liv Proverb i annan en kantite konsey pour evite abiz lalkol, devlop bann bon santiman, rezet bann ki move e osi pour vin en travayer ki travay dir. (Proverb 6:6; 14:30; 20:1) I montre ki konfyans dan desizyon bann imen i anmenn maler e sa i vreman diferan avek konsey Bondye. (Proverb 14:12) I ankouraz nou pour protez nou leker, setadir sa dimoun ki nou ete anndan kont okenn move lenfliyans e i rapel nou ki “sours lavi i sorti dan leker.”—Proverb 4:23.
Plizyer milyon dimoun dan lemonn antye in vwar ki viv an armoni avek bann konsey parey i fer annan en lavi pli meyer. Akoz sa, zot annan tou rezon pour aksepte Zeova konman zot Dirizan.
—Baze lo liv Proverb.
Ki nou kapab aprann si nou etidye liv Proverb?
Ki gidans Proverb i donnen konsernan annan konfyans dan Bondye e lafason nou tret lezot ensi ki nou lekor?
Kote nou kapab trouv vre satisfaksyon ek en lavi ki fer sans? Salomon ti dan sa pli bon pozisyon pour rod larepons sa kestyon. I ti annan en kantite larises, lasazes ek lotorite, i ti kapab fer resers pour vwar si sa bann keksoz ti pou donn li vre boner. I ti rod plezir dan bann keksoz materyel, marye avek en kantite zoli madanm e pas letan dan bann pli bon divertisman. I ti enplike dan bann gran proze konstriksyon. I ti fer resers lo sa ki bann dimoun entelizan ti’n ekrir. Ki i ti dekouver? “Tou i anven.” Parkont, apre en obzervasyon, i ti realiz sa: “Konklizyon, apre ki tou keksoz in ganny tande, i: Annan lakrent pour sa vre Bondye e gard son bann komannman. Akoz sa i tou lobligasyon zonm.”—Eklezyast 12:8, 13.
Labib i dekrir kat keksoz ki kapab ed ou ganny lasazes Bondye.